Document ID: 31994R0318

Title and Content:
ΚΑΝΟΝΙΣΜΟΣ (ΕΚ) αριθ. 318/94 ΤΟΥ ΣΥΜΒΟΥΛΙΟΥ της 7ης Φεβρουαρίου 1994 που καταργεί τον κανονισμό (ΕΚ) αριθ. 317/94 σχετικά με την ανάκληση των δασμολογικών παραχωρήσεων σύμφωνα με τις διατάξεις του άρθρου 23 παράγραφος 2 και του άρθρου 27 παράγραφος 3 στοιχείο α) της συμφωνίας ελευθέρων συναλλαγών μεταξύ Κοινότητας και Αυστρίας (Grundig Austria GmbH) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 αυτής, την πρόταση της Επιτροπής, Εκτιμώντας: ότι η συμφωνία ελευθέρων συναλλαγών μεταξύ Ευρωπαϊκής Οικονομικής Κοινότητας και της Δημοκρατίας της Αυστρίας (1), που υπογράφηκε στις 22 Ιουλίου 1972, ορίζει στο άρθρο 23 παράγραφος 1 σημείο iii) ότι κάθε κρατική ενίσχυση στις συναλλαγές μεταξύ Κοινότητας και Αυστρίας, η οποία στρεβλώνει ή απειλεί να στρεβλώσει τον ανταγωνισμό ευνοώντας ορισμένες επιχειρήσεις ή την παραγωγή ορισμένων προϊόντων, είναι ασυμβίβαστη με την καλή λειτουργία της και, στο άρθρο 27, ότι, ελλείψει συμφωνίας στο πλαίσιο της μεικτής επιτροπής εντός τριών μηνών από την υποβολή σχετικής αίτησης, το άλλο συμβαλλόμενο μέρος δύναται να λάβει τα μέτρα διασφάλισης που θεωρεί απαραίτητα για την αντιμετώπιση σοβαρών προβλημάτων οφειλόμενων στις σχετικές πρακτικές και ιδίως να προβεί σε ανάκληση δασμολογικών παραχωρήσεων- ότι, με τον κανονισμό (ΕΚ) αριθ. 317/94 (2), το Συμβούλιο επανεισήγαγε ειδικό δασμό 14 % επί των συσκευών τηλεοράσεως που παράγει η εταιρεία Grundig Austria GmbH, προκειμένου να αντιμετωπίσει τη στρέβλωση στον ανταγωνισμό και τις επιπτώσεις στις συναλλαγές μεταξύ Κοινότητας και Αυστρίας εξαιτίας της ενισχύσεως που χορήγησε το Δημοτικό Συμβούλιο της Βιέννης τον Μάϊο του 1991 και τον Ιούνιο του 1992 για επενδύσεις στο εργοστάσιο παραγωγής των συσκευών αυτών- ότι στις 21 Δεκεμβρίου η Επιτροπή πληροφορήθηκε τη μερική (67 εκατομμύρια αυστριακά σελίνια) επιστροφή της ενισχύσεως αυτής από μέρους της Grundig Austria GmbH, προς την πόλη της Βιέννης, ποσό το οποίο αντιστοιχεί στην ενίσχυση η οποία θεωρείται ασυμβίβαστη με το άρθρο 23 της συμφωνίας ελευθέρων συναλλαγών- ότι, ως αποτέλεσμα της επιστροφής αυτής, η εν λόγω ενίσχυση δεν στρεβλώνει πλέον τον ανταγωνισμό ούτε έχει επιπτώσεις στις συναλλαγές, ασύμβατες με τη συμφωνία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 317/94 καταργείται από την ημέρα της δημοσίευσής του. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Φεβρουαρίου 1994.

Classification Labels:
1017
1015
703
36

Label Descriptions:
{"1017": "Αθέμιτος ανταγωνισμός", "1015": "Προστασία των συναλλαγών", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
5283
122
2106
913
712
3581
3855

EuroVoc IDs (Expanded): 2519
5283
122
2106
913
712
3581
3855

Dataset Source: meu

Split: train